|  |
| --- |
| Қазақстан Республикасы  Ақпарат және қоғамдық даму  министрінің 2020 жылғы  «\_\_\_\_» мамырдағы  № \_\_\_\_бұйрығымен  **бекітілген** |

### Қазақстан Республикасы Ақпарат және қоғамдық даму министрлігі «Қоғамдық келісім» республикалық мемлекеттік мекемесінің

**ЕРЕЖЕСІ**

### 

**1. Жалпы ережелер**

1. Қазақстан Республикасы Ақпарат және қоғамдық даму министрлігі «Қоғамдық келісім» республикалық мемлекеттік мекемесі (бұдан әрі – Мекеме) этносаралық қатынастар саласындағы мемлекеттік саясатты іске асыру, Қазақстан халқы Ассамблеясының (бұдан әрі – Ассамблея) қызметін қамтамасыз ету және оның іс – шараларын өткізу жөніндегі функцияларды жүзеге асыратын Қазақстан Республикасы Ақпарат және қоғамдық даму министрлігінің (бұдан әрі – Министрлік) ведомстволық бағынысты ұйымы болып табылады.

2. Мекеме өз қызметін Қазақстан Республикасының Конституциясына және заңдарына, Қазақстан Республикасының Президенті мен Үкіметінің актілеріне, өзге де нормативтік құқықтық актілерге, сондай-ақ осы Ережеге сәйкес жүзеге асырады.

3. Мекеме республикалық мемлекеттік мекеменің ұйымдастырушылық-құқықтық нысанындағы заңды тұлға болып табылады. Мекеменің Қазақстан Республикасының заңнамасына сәйкес дербес балансы, банктерде шоттары, Қазақстан Республикасының Мемлекеттік Елтаңбасы бейнеленген және мемлекеттік тілде өз атауы бар мекеменің атауы жазылған бланкілері, мөрлері мен мөртаңбалары болады.

4. Мекеменің құрылтайшысы Қазақстан Республикасының Үкіметі болып табылады.

Қазақстан Республикасы Ақпарат және қоғамдық даму министрлігі Мекемеге қатысты мемлекеттік басқарудың тиісті саласын (аясын) басқару жөніндегі уәкілетті орган болып табылады.

Мекеменің мүлкіне қатысты республикалық меншік субъектісінің құқықтарын Қазақстан Республикасы Қаржы министрлігінің Мемлекеттік мүлік және жекешелендіру комитеті жүзеге асырады.

5. Мекеме өз атынан азаматтық-құқықтық қатынастарға түседі.

6. Мекеменің азаматтық-құқықтық мәмілелері олар Қазақстан Республикасы Қаржы министрлігінің аумақтық қазынашылық бөлімшелерінде міндетті түрде тіркелгеннен кейін күшіне енеді.

7. Мекеме өз құзыретінің мәселелері бойынша заңнамада белгіленген тәртіппен Мекеме басшысының бұйрықтарымен ресімделетін шешімдер қабылдайды.

8. Мекеменің құрылымы мен штат санын Қазақстан Республикасы Ақпарат және қоғамдық даму министрінің келісімі бойынша Министрліктің жауапты хатшысы бекітеді.

9. Мекеменің атауы:

мемлекеттік тілде:

толық – Қазақстан Республикасы Ақпарат және қоғамдық даму министрлігінің «Қоғамдық келісім» республикалық мемлекеттік мекемесі;

қысқартылған - Қазақстан Республикасы Ақпарат және қоғамдық даму министрлігінің «Қоғамдық келісім» РММ;

орыс тілінде:

толық – Республиканское государственное учреждение «Қоғамдық келісім» Министерства информации и общественного развития Республики Казахстан;

қысқартылған – РГУ «Қоғамдық келісім».

10. Мекеменің орналасқан жері: Қазақстан Республикасы, 010000, Нұр-Сұлтан қаласы, Есіл ауданы, Мәңгілік Ел даңғылы, 8-үй.

11. Осы Ереже Мекеменің құрылтай құжаты болып табылады.

12. Мекеменің қызметін қаржыландыру республикалық бюджет есебінен жүзеге асырылады.

13. Егер Мекемеге Қазақстан Республикасының заңнамалық актілермен кірістер әкелетін қызметті жүзеге асыру құқығы берілсе, онда осындай қызметтен алынған кірістер республикалық бюджеттің кірісіне жіберіледі.

14. Мекеме басқа заңды тұлғаны құра алмайды, сондай-ақ оның құрылтайшысы (қатысушысы) бола алмайды.

15. Мекеме өз міндеттемелері бойынша өзінің иелігіндегі ақшамен жауап береді. Мекемеде қаржы қаражаты жеткіліксіз болған жағдайда оның міндеттемелері бойынша Қазақстан Республикасы субсидиарлық жауаптылықта болады.

**2. Мекеме қызметінің нысанасы мен мақсаттары**

16. Мекеме қызметінің нысанасы:

1) Ассамблея жұмысын ұйымдастырушылық және материалдық-техникалық қамтамасыз ету;

2) Ассамблея қызметін ақпараттық сүйемелдеуді ұйымдастыру;

3) қоғамдық келісім мен жалпыұлттық бірлікті нығайту бойынша этномәдени бірлестіктермен және өзге де қоғамдық ұйымдармен өзара іс-қимылды және ынтымақтастықты жүзеге асыру;

4) этносаралық қатынастар саласында өңірлік «Қоғамдық келісім» коммуналдық мемлекеттік мекемелерімен өзара іс-қимыл жасау;

5) этносаралық қатынастар саласындағы мемлекеттік стратегиялық және бағдарламалық құжаттарды түсіндіру және ілгерілету бойынша ақпараттық іс-шараларды ұйымдастыру және жүзеге асыру болып табылады.

17. Мекеме қызметінің мақсаты этносаралық қатынастар саласында мемлекеттік саясатты іске асыру, Ассамблея қызметін қамтамасыз ету және оның іс-шараларын өткізу болып табылады.

18. Мақсатқа жету үшін Мекеме мынадай қызмет түрлерін жүзеге асырады:

1) Ассамблея Сессиясының, Ассамблея Кеңесінің отырыстарын және басқа да іс-шараларды өткізуді ұйымдастыруға қатысу;

2) Алматы қаласындағы Достық үйін ұстау;

3) Ассамблеяның Достық үйлерінің республикалық әдістемелік кеңесінің, Ассамблея жанындағы журналистер клубының, Ассамблея жанындағы аналар кеңесінің, қоғамдық келісім кеңестерінің, медиация кеңесінің, Ассамблея кәсіпкерлерінің қауымдастығы қызметін қамтамасыз ету;

4) Ассамблеяны дамыту тұжырымдамасын іске асыру жөніндегі іс-шараларды өткізу, оларды жоспарлауға қатысу;

5) Ассамблеяның ағартушылық қызметін жүзеге асыруды қамтамасыз ету, этносаралық келісімді қамтамасыз ету мәселелері бойынша оқыту семинарлары мен тренингтер өткізу;

6) Ассамблеяның ынтымақтастық туралы меморандумдар мен келісімдерді орындау шеңберінде жұмысты ұйымдастыру;

7) Ассамблеяның қоғамдық наградалары жөніндегі комиссияның жұмысын қамтамасыз ету;

8) этномәдени бірлестіктерді қоғамдық аккредиттеуді ұйымдастыру және өткізу;

9) республикалық этномәдени бірлестіктердің жұмысына жәрдемдесу, оның ішінде келісім бойынша оларды үй-жаймен қамтамасыз ету;

10) мемлекеттің этносаралық қатынастар саласындағы стратегиялық және бағдарламалық құжаттарын әзірлеуге және іске асыруға қатысу;

11) этносаралық қатынастар мәселелері бойынша мониторинг жүргізу, ұсыныстар мен ұсынымдар әзірлеу;

12) этносаралық қатынастар саласында достық үйлерінің, өңірлік «Қоғамдық келісім» коммуналдық мемлекеттік мекемелерінің қызметіне мониторинг жүргізу;

13) қоғамдық келісім мен жалпыұлттық бірлікті нығайтуға бағытталған жобаларды іске асыру, қоғамдық-саяси, мәдени-көпшілік іс-шараларды ұйымдастыру және өткізу;

14) қоғамдық келісім мен жалпыұлттық бірлікті нығайту бойынша мемлекеттік органдармен, қоғамдық бірлестіктермен және азаматтық қоғамның басқа да институттарымен өзара іс-қимылды қамтамасыз ету;

15) қайырымдылық қызметін үйлестіруге қатысу;

16) қоғамдық келісім, жалпыұлттық бірлік және этносаралық қатынастар саласында медиацияны дамытуды ұйымдастыру;

17) этникалық топтар арасында мемлекеттік тілді дамыту жөніндегі жұмысты ұйымдастыру;

18) еңбектер (мақалалар, монографиялар, оқу құралдары және т. б.) басып шығаруды және баспа қызметін ұйымдастыру, этносаралық тақырып бойынша басқа да ақпараттық материалдар шығару;

19) этносаралық келісімді сақтауға және нығайтуға бағытталған қызметті ақпараттық қолдауды жүзеге асыру;

20) этносаралық келісімді дамыту мәселелері бойынша халықаралық ынтымақтастыққа қатысу;

21) Қазақстан Республикасы заңнамасының талаптарына жауап беретін және Мекеменің жарғысына қайшы келмейтін өзге де қызмет түрлерін жүзеге асыру және мәмілелер жасау.

Мекеменің Жарғыда бекітілген оның қызметінің мәні мен мақсаттарына сай келмейтін қызметті жүзеге асыруына, сондай-ақ мәмілелер жасауға тыйым салынады.

Мекеме Қазақстан Республикасының заңдарына немесе құрылтай құжаттарына қайшы не директордың құзыретін бұза отырып жасаған мәміле уәкілетті органның немесе Мемлекеттік мүлік жөніндегі уәкілетті органның не прокурордың талабы бойынша жарамсыз деп танылуы мүмкін.

19. Мекеме директорының мекеменің жарғыдан тыс қызметті жүзеге асыруға бағытталған іс-әрекеттері еңбек міндеттерін бұзу болып табылады және тәртіптік және материалдық жауапкершілік шараларын қолдануға әкеп соқтырады.

### 3. Мекеменің құқықтары мен міндеттері

20. Мекеме:

1) өз құзыреті шегінде құқықтық актілер шығаруға;

2) Қазақстан Республикасының заңнамасын жетілдіру жөнінде ұсыныстар енгізуге;

3) Мекеме құзыретіне кіретін мәселелер бойынша кеңестер, семинарлар, конференциялар, дөңгелек үстелдер, конкурстар және өзге де іс-шаралар өткізуге;

4) жетекшілік ететін қызмет бағыттары бойынша консультативтік-кеңесші органдарды (жұмыс топтарын, комиссияларды, кеңестерді) құру жөнінде ұсыныстар енгізуге;

5) Қазақстан Республикасының қолданыстағы заңнамасында көзделген өзге де құқықтарды жүзеге асыруға құғылы.

21. Мекеменің міндеттеріне:

1) Мекемеге жүктелген міндеттер мен функцияларды іске асыруды қамтамасыз ету;

2) Қазақстан Республикасының заңнамасын, жеке және заңды тұлғалардың құқықтары мен заңмен қорғалатын мүдделерін сақтауға;

3) Мекеменің құзыретіне кіретін мәселелер бойынша түсініктемелер дайындау;

4) Мекеме балансындағы мемлекеттік меншіктің сақталуын қамтамасыз ету;

5) Қазақстан Республикасының заңнамасында көзделген өзге де өкілеттіктерді жүзеге асыру кіреді.

### 4. Мекеменің қызметін ұйымдастыру

22. Уәкілетті орган Қазақстан Республикасының заңнамасында белгіленген тәртіппен мынадай функцияларды жүзеге асырады:

1) Мекемеге мүлікті бекітеді;

2) мекемені қаржыландырудың жеке жоспарын бекітеді;

3) Мекеме мүлкінің сақталуына бақылауды жүзеге асырады;

4) Мекеменің ережесін бекітеді, оған өзгерістер мен толықтырулар енгізеді;

5) Мекеменің басқару органдарының құрылымын, қалыптасу тәртібін және өкілеттік мерзімін, Мекеменің шешім қабылдау тәртібін анықтайды;

6) Мекеме басшысының құқықтарын, міндеттерін және жауапкершілігін, оны атқаратын лауазымынан босату негіздерін анықтайды;

7) Мекеменің құрылымын бекітеді;

8) Мекеменің жылдық қаржылық есебін бекітеді;

9) мемлекеттік мүлік жөніндегі уәкілетті органға Мекемеге берілген немесе ол өзінің шаруашылық қызметінің нәтижесінде сатып алған мүлікті алып қоюға немесе қайта бөлуге келісім береді;

10) Мекеменің филиалдар мен өкілдіктер құруына келісім береді;

11) Мемлекеттік мүлік жөніндегі уәкілетті органмен келісу бойынша Мекемені қайта ұйымдастыруды және таратуды жүзеге асырады;

12) Қазақстан Республикасының заңнамасында белгіленген өзге де функцияларды жүзеге асырады.

23. Мекемені жүктелген міндеттердің орындалуына және оның функцияларын жүзеге асыруға дербес жауапты болатын Директор басқарады.

24. Мекеме директорын Қазақстан Республикасының Ақпарат және қоғамдық даму министрі лауазымға тағайындайды және лауазымнан босатады.

25. Директордың Қазақстан Республикасы Ақпарат және қоғамдық даму министрінің келісімі бойынша директор қызметке тағайындайтын және қызметтен босататын орынбасарлары болады.

26. Директор Мекеме қызметіне жалпы басшылықты жүзеге асырады.

Осы мақсатта Директор:

1) өз орынбасарларының, құрылымдық бөлімшелер басшыларының және Мекеме жұмыскерлерінің міндеттері мен өкілеттіктерін белгілейді;

2) Өз құзыреті шегінде Мекеме, оның құрылымдық бөлімшелерінің жұмыскерлері орындауға міндетті бұйрықтар шығарады және нұсқаулар береді;

3) еңбек қатынастары мәселелері Министрмен келісілетін жұмыскерлерді қоспағанда, Мекеме жұмыскерлерін лауазымға тағайындайды және лауазымнан босатады;

4) Мекеме жұмыскерлерін іссапарға жіберу, демалыс беру, материалдық көмек көрсету, даярлау (қайта даярлау), біліктілігін арттыру, көтермелеу, үстеме ақы төлеу және сыйақы беру, сондай-ақ тәртіптік жауапкершілік мәселелерін шешеді;

5) заңнамаға сәйкес мемлекеттік органдарда және өзге де ұйымдарда Мекеме атынан өкілдік етеді;

6) Министрліктің қарауына Мекеменің, оның құрылымдық бөлімшелерінің жұмыскерлерін мемлекеттік наградалармен марапаттау және оларға Қазақстан Республикасының құрметті атақтарын беру туралы ұсыныстар енгізеді;

7) Мекеме атынан сенімхатсыз әрекет етеді;

8) өз құзыретіне жататын басқа да мәселелер бойынша шешімдер қабылдайды.

Мекеме директоры болмаған кезеңде оның өкілеттіктерін орындауды қолданыстағы заңнамасына сәйкес оны алмастыратын адам жүзеге асырады.

27. Мекеме директорының орынбасары:

1) өз құзыреті шегінде Мекеменің құрылымдық бөлімшелерінің қызметін үйлестіреді;

2) Мекеме директоры жүктеген өзге де функцияларды жүзеге асырады.

### 5. Мекеменің мүлкі

28. Мекеменің мүлкін құны оның балансында көрсетілетін активтер құрайды.

Мекеменің мүлкі оған мемлекет берген мүлік, сондай-ақ құны Мекеменің балансында көрсетілетін өзге де мүлік есебінен қалыптастырылады.

29. Егер Қазақстан Республикасының заңдарында өзгеше белгіленбесе, Мекемеге өзіне бекітілген мүлікті өз бетімен иеліктен шығаруға немесе оған өзге тәсілмен билік етуге жол берілмейді.

### 6. Мекеменің жұмыс режимі

30. Мекеменің жұмыс режимі ішкі еңбек тәртібі қағидаларымен белгіленеді және Қазақстан Республикасының еңбек заңнамасының нормаларына қайшы келмеуі тиіс.

### 7. Мекемені қайта ұйымдастыру және тарату

31. Мекемені қайта ұйымдастыру және тарату Қазақстан Республикасының заңнамасына сәйкес жүзеге асырылады.